Document ID: /roh_data/filtered/fineweb-2-filterrobots_roh.jsonl.gz/53799

Inscunter cun la parentella Hendry e DeRung
Tarcisi Hendry sco era Simon Derungs rimnan ed archiveschan dapi onns brevs dad emigrads Tuatschins e Lumnezians en ils Stadis Unids. Là eran els dentant anc mai stads. Uss per il film «In’aventura americana» han els fatg quest pass ed èn sgulads vis sur mar.
Igl è spezial d'entupar en l’America ina persuna che porta il medem num sco jau.
Sin lur viadi da Chicago vers Badus en il sid da Dakota visitan els pliras famiglias da descendents rumantschs. Mintga scuntrada è unica, quellas cun l’atgna parentella sa chapescha spezialmain nunemblidaivlas. Uschè han els la chaschun da sa inscuntrar cun fragliuns da lur tats che han fatg avant decennis la valisch per bandunar lur patria.
Gervosa cun ragischs da Trun
Stillwater, in lieu nua che blers emigrants rumantschs han fadià lur emprima paja en la nova patria. Da lezzas uras han la famiglia Wolf da Trun fundà ina bieraria e stgaffì bleras plazzas da lavur. Pervia da la prohibiziun ha Joseph Wolf stuì serrar la bieraria. Oz producescha ina descendenta puspè gervosa cun ragischs da Trun. Tarcisi Hendry e Simon Derungs n’avessan mai pensà ch’els baivian in di a Stillwater biera cun il num Wolf.
Lake Badus
Enconuschent è il Piz Badus sisum la Surselva. Dentant datti en il sid da Dakota in district che ha num Badus ed il lai che porta il medem num. Il lieu è vegnì fundà d'ina colonia svizra, ils blers da questa colonia eran Sursilvans.
Nus avain chattà bleras schlattainas rumantschas: Huonders, Wielands, Mugglis, Beers, Simonets, ed ina massa Schlossers.
Sin il santeri – il davos lieu dal viadi dals dus istorichers locals en ils Stadis Unids – chattan els craps fossa cun schlattainas rumantschas: Berther, Cajacob, Derungs, Giossi, Deragisch, Tuor e Wolf.
Or da l'archiv